Nog 'n droommyl | Netwerk24
Nog 'n droommyl
Ryan Mphahlele het verlede week die Dagbreek-straatmyl in 'n droommyltyd gewen.Foto: Francois Lombard
Die nuwe ster in SA middelafstand-atletiek, Ryan Mphahlele, het Woensdagaand 'n droommyl in die 9de Dagbreek-straatmyl gehardloop.
Hy het die wedloop in 3:58.14 gewen.
Rynardt van Rensburg, 'n Olimpiese atleet van die Vrystaat, was tweede oor die wenstreep.
Ryan staan bekend as die Tembisa-tornado.
Hy het al drie wedlope in die Bestmed-straatmylreeks in Desember in die Suid-Kaap gewen. Twee daarvan was droommyle (onder vier minute).
Die huidige SA rekordhouer in die myl, Johan Cronjé, het in 2015 ook 'n droommyl gehardloop – die eerste in Victoriastraat.
Nog twee droommyle is aangeteken, maar in die skaatsplank-afdeling. Joshua Coelen het in 3:55.87 gewen en Eneo Hollanders was tweede in 3:59.20.
Nog 'n opkomende atleet het die vroue-afdeling gewen. Nicole Rodriques is maar 18 en 'n atleet aan Rhenish. Haar wentyd was 4:40.55.
Die opemansafdeling is deur Cowin Stoffels gewen wat 4:29.20 aangeteken het. Wedlope is ook vir skole aangebied – o.13, o.15 en o.19 – sowel as 'n meestersafdeling.
Die Dagbreek-straatmyl word aangebied te ere van De Villiers Lamprecht wat die eerste SA atleet was wat op 13 November 1964 'n droommyl op Coetzenburg gehardloop het. Hy was 'n oud-Matie en inwoner van Dagbreek.